Kultuuriministri 23. novembri 2018. a määruse nr 8 „Eesti kultuuri rahvusvahelistumise ja tutvustamise toetamise tingimused ja kord“ muutmine 
Vastu võetud 24.09.2024 nr 18

Määrus kehtestatakse riigieelarve seaduse § 531 lõike 1 alusel.

Kultuuriministri 23. novembri 2018. a määruses nr 8 „Eesti kultuuri rahvusvahelistumise ja tutvustamise toetamise tingimused ja kord“ tehakse järgmised muudatused:
1)	paragrahvi 2 lõige 1 sõnastatakse järgmiselt:
„(1) Toetuse andmise eesmärk on aidata kaasa Eesti tutvustamisele, kultuuridiplomaatia edendamisele ja Eesti kultuuri rahvusvahelistumisele väljaspool Eestit läbi muusika, kirjanduse, etenduskunstide, filmikunsti, kujutava kunsti, muuseumide, rahvakultuuri, arhitektuuri ja disainiga seotud kõrgetasemeliste kultuurisündmuste toetamise.“;
2)	paragrahvi 3 lõike 1 punkt 3 tunnistatakse kehtetuks;
3)	paragrahvi 3 lõige 2 sõnastatakse järgmiselt:
„(2) Toetust ei anta projektile, mille raames on käesoleva paragrahvi lõikes 1 nimetatud tegevused tehtud enne taotluse esitamist või mida on eelnevalt toetatud Eesti kultuur maailmas taotlusvoorust või mis hõlmab kultuurivahetust väliseesti kogukondadega.“;
4)	paragrahvi 4 lõige 1 sõnastatakse järgmiselt:
„(1) Taotlejaks võib olla äriregistrisse kantud füüsilisest isikust ettevõtja ja Eestis registreeritud eraõiguslik juriidiline isik, kes ei ole riigi sihtasutus või riigi osalusel asutatud sihtasutus või kohaliku omavalitsuse sihtasutus või nimetatud isikute asutatud sihtasutus.“.

Heidy Purga
minister

Kristiina Alliksaar
kantsler